У жыцці Мікалая Мікалаевіча Мацюшчанкі шмат было радасных і не вельмі падзей. З апошніх самай хвалюючай і ўрачыстай ветэран працы лічыць свой васьмідзясяты дзень нараджэння. З гэтай нагоды ў пачатку верасня юбіляра і блізкіх яму людзей запрасілі ў Курапольскі сельвыканкам. Тут і прайшло ўшаноўванне чалавека, які ўсё сваё жыццё прысвяціў сельскагаспадарчай вытворчасці, людзям і які і сёння, нягледзячы на паважаны ўзрост, праяўляе актыўнасць і ініцыятыву, з’яўляецца старэйшынай аграгарадка, выбіраўся членам сельскага выканаўчага камітэта, чым можа, дапамагае вяскоўцам.